Document ID: 31997L0042

Id-direttiva tal-kunsill 97/42/KE
tas-27 ta' Ġunju 1997
li temenda għall-ewwel darba d-Direttiva 90/394/KEE dwar il-protezzjoni tal-ħaddiema mir-riskji relatati ma' l-espożizzjoni għall-karċinoġeni fuq il-post tax-xogħol (Is-Sitt Direttiva individwali fis-sens ta' l-Aritikolu 16(1) tad-Direttiva 89/391/KEE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, b'mod partikolari l-Artikolu 118a tiegħu,
Wara li kkunsidra d-Direttiva tal-Kunsill 90/394/KEE tat-28 ta' Ġunju 1990 dwar il-protezzjoni tal-ħaddiema minn riskji relatati ma' l-espożizzjoni għall-karċinoġeni fuq il-post tax-xogħol (is-Sitt Direttiva individwali fis-sens ta' l-Artikolu 16(1) tad-Direttiva 89/391/KEE) [1], u b'mod partikulari l-Artikolu 16 tiegħu,
Wara li kkunsidra l-proposta mill-Kummissjoni [2], imfassla wara konsultazzjoni mal-Kumitat Konsultattiv dwar is-Sigurtà, l-Iġjene u l-Protezzjoni tas-Saħħa fuq il-post tax-xogħol,
Wara li kkunsidra l-opinjoni tal-Kunsill Ekonomiku u Soċjali [3],
Waqt li jaġixxi skond il-proċedura msemmija fl-Artikolu 189ċ tat-Trattat [4],
(1) Billi l-Artikolu 118a tat-Trattat jipprovdi illi l-Kunsill għandu jaddotta, permezz ta' direttivi, ħtiġijiet minimi li jinkoraġġixxu titjib, speċjalment fl-ambjent tax-xogħol, biex jiġi żgurat livell aħjar ta' protezzjoni tas-sigurtà u s-saħħa tal-ħaddiema;
(2) Billi, skond it-termini ta' dak l-Artikolu, dawn id-direttivi għandhom jevitaw li jimponu limiti amministrattivi, finanzjarji u legali b'tali mod li kien iżomm lura l-ħolqien u l-iżvilupp ta' impriżi żgħar u ta' daqs medju;
(3) Billi d-Direttiva tal-Kummissjoni 91/325/KEE ta' l-1 ta' Marzu ta' l-1991 li tadatta għall-progress tekniku għat-tnax-il darba d-Direttiva tal-Kunsill 67/548/KEE dwar l-approssimazzjoni tal-liġijiet, ir-regolamenti u d-disposizzjonijiet amministrattivi li għandhom x'jaqsmu mal-klassifika, l-ippakkettjar u l-ittikkettjar ta' sustanzi perikolużi [5] tintroduċi fl-Anness III frazijiet ta' riskji ġodda li jindikaw ir-riskji għas-saħħa li jirriżultaw minn espożizzjoni fit-tul u r-riskju ta' kanċer permezz ta' ġbid għal ġol-pulmuni:
(4) Billi f'kull sitwazzjoni tax-xogħol il-ħaddiema għandhom jiġu protetti fejn għandhom x'jaqsmu preparati li jikkontjenu karċinoġenu wieħed jew iktar u minn preparazzjonijiet karċinoġeniċi li jistgħu jiltaqgħu magħhom fuq il-post tax-xogħol;
(5) Billi, għal xi aġenti huwa neċessarju li jiġu kkunsidrati l-mezzi kollha ta' assorbiment, inkluża l-possibilità ta' penetrazzjoni mill-ġilda, sabiex ikun żgurat l-aħjar livell possibbli ta' protezzjoni;
(6) Billi l-kliem tal-punt 2 ta' l-Anness I mad-Direttiva 90/394/KEE li għandha x'taqsam ma idrokarburi aromatiċi poliċikliki qajjem problemi ta' intepretazzjoni f'ħafna Stati Membri; billi, għalhekk hemm bżonn ta' formulazzjoni ta' kelma ġdida u aktar preċiża;
(7) Billi l-Artikolu 16 tad-Direttiva 90/394/KEE jipprovdi għall-istabbiliment ta' limiti ta' espożizzjoni fuq il-bażi ta' l-informazzjoni disponibbli, li tinkludi informazzjoni teknika u xjentifika, rigward dawk il-karċinoġeni kollha li għalihom dan huwa possibbli;
(8) Billi l-limiti ta' l-espożizzjoni fuq il-post tax-xogħol għandhom jitqiesu bħala parti importanti mill-arranġamenti ġenerali għall-protezzjoni tal-ħaddiema; billi dawn il-valuri limiti għandhom jiġu riveduti kull meta dan isir neċessarju fid-dawl ta' informazzjoni xjentifika iktar riċenti;
(9) Billi l-benżina hija karċinoġenu preżenti f'ħafna postijiet tax-xogħol; billi, għalhekk, numru kbir ta' ħaddiema huma esposti għal riskju potenzjali għas-saħħa; billi, għalkemm it-tagħrif kurrenti xjentifiku mhuwiex tali li jista' jiġi stabbilit livell li taħtu r-riskji għas-saħħa jispiċċaw, madanakollu tnaqqis fl-esposizzjoni għall-benżina jnaqqas dawn ir-riskji;
(10) Billi r-rispett tal-ħtiġijiet minimi għall-protezzjoni tas-saħħa u s-sigurtà tal-ħaddiema minn riskji speċifiċi relatati ma' karċinoġeni jimmira mhux biss biex jiżgura l-protezzjoni tas-saħħa u s-sigurtà ta' kull ħaddiem individwali imma wkoll biex jipprovdi livell ta' protezzjoni minimu għall-ħaddiema kollha fil-Komunità;
(11) Billi livell konsistenti ta' protezzjoni kontra riskji relatati ma' karċinoġeni għandu jkun stabbilit għal Komunità kollha kemm hi u billi dak il-livell ta' protezzjoni għandu jiġi stabbilit mhux bi ħtiġijiet preskrittivi dettaljati imma permezz ta' qafas ta' prinċipji ġenerali sabiex Stati Membri jkunu jistgħu japplikaw il-bżonnijiet minimi konsistentement;
(12) Billi din l-emenda tikkostitwixxi aspett prattiku għall-ħolqien tad-dimensjoni socjali tas-suq intern;
(13) Billi, skond id-Deċiżjoni 74/325/KEE [6], il-Kumitat Konsultattiv dwar is-Sigurtà, l-Iġjene u l-Protezzjoni tas-Saħħa fuq il-Post tax-Xogħol għandu jiġi kkonsultat mill-Kommissjoni bl-għan li jiġu elaborati proposti f'dan il-qasam,
ADOTTA DIN ID-DIRETTIVA:
L-Artikolu 1
Id-Direttiva 90/394/KEE hija hawnhekk emendata kif ġej:
1. fl-Artikolu 1, il-paragrafu li ġej għandu jiżdied:
"4. Meta għandu x'jaqsam l-asbestos u monomers tal-klorur tal-vinyl, li jaqgħu taħt Direttivi speċifiċi, id-dispożizzjonijiet ta' din id-Direttiva għandhom japplikaw meta huma aktar favorabbli għas-sigurtà u s-saħħa fuq il-post tax-xogħol.";
2. L-Artikolu 2 għandu jiġi ssostitwit b'dan li ġej:
"L-Artikolu 2
Għall-iskopijiet ta' din id-Direttiva,
(a) "karċinoġenu"; ifisser:
(i) sostanza li tilħaq il-kriterji ta' klassifika bħala parti minn kategorija 1 jew 2 tal-karċinogeni kif stabbiliti fl-Anness VI tad-Direttiva 67/548/KEE;
(ii) preparat kompost minn sostanza waħda jew aktar imsemmija f'punt (i) meta l-konċentrazzjoni ta' sostanza individwali waħda jew iktar tilħaq il-livelli minimi ta' konċentrazzjoni għall-klassifika tal-preparat bħala kategorija 1 jew 2 tal-karċinoġeni stabbiliti jew:
- fl-Anness I tad-Direttiva 67/548/KEE, jew
- fl-Anness I tad-Direttiva 88/379/KEE meta s-sustanza jew is-sustanzi ma jidhrux fl-Anness I tad-Direttiva 67/548/KEE jew jidhru fiha mingħajr limiti ta' konċentrazzjoni;
(iii) sustanza, preparat jew proċess imsemmi fl-Anness I kif ukoll bħala sustanza jew preparat li jirriżulta minn proċess imsemmi fl-Anness I;
(b) "limitu"; ifisser, kemm-il darba mhux speċifikat mod ieħor, il-limitu ta' medja skond il-ħin tal-konċentrazzjoni għal "karċinoġenu"; fl-arja fiż-żona tan-nifs tal-ħaddiem relatat ma' perijodu ta' referenza speċifikat kif stabbilit fl-Anness III.";
3. L-Artikolu 3(3) għandu jiġi sostitwit b'dan li ġej:
"3. Barra minn hekk, meta ssir stima tar-riskju, għandu jittieħed kont tar-rotot kollha l-oħrajn ta' espożizzjoni, bħall-assorbiment fil- u/jew mill-ġilda".
4. fl-Artikolu 5, il-paragrafu li ġej għandu jiġi inserit wara l-paragrafu 3:
"4. L-espożizzjoni m'għandhiex taqbeż il-limitu ta' karċinoġenu kif stabbilit fl-Anness III".
Il-paragrafu 4 ta' qabel għandu jsir il-paragrafu 5.
5. il-punt 2 tal-Anness I għandu jiġi sostitwit b'dan li ġej:
"2. Il-post tax-xogħol li jinvolvi espożizzjoni għall-idrokarboni poliċikliċi aromatiċi preżenti fil-ġmied tal- faħam, fil-qatran tal-faħam jew fiż-żift tal-faħam".
6. Il-Parti A ta' l-Anness III għandha tiġi ssostitwita b'dan li ġej:
"A. LIMITI TA' ESPOŻIZZJONI FUQ IL-POST TAX-XOGĦOL
Isem l-aġent | IESKE | CAS | Valuri limiti | Notament | Miżuri tranżitorji |
mg/m3 | ppm |
Benzina | 200-753-7 | 71-43-2 | 3,25 | 1 | Ġilda | Limiti: 3 ppm (= 9,75 mg/m3) sa tliet snin wara d-data fl-Artikolu 2(1) tad-Direttiva 97/42/KE" |
L-Artikolu 2
1. L-Istati Membri għandhom iġibu fis-seħħ il-liġijiet, ir-regolamenti u d-dispożizzjonijiet amministrattivi neċessarji sabiex jikkonformaw ma' din id-Direttiva qabel is-27 ta' Ġunju 2000. Għandhom mill-ewwel jgħarrfu lill-Kummissjoni b'dan.
Meta l-Istati Membri jadottaw dawn id-dispożizzjonijiet, huma għandhom jagħmlu referenza għal din id-Direttiva jew għandu jkollhom magħhom din ir-referenza fl-okkażjoni tal-pubblikazzjoni uffiċjali tagħhom. Il-metodi dwar kif issir din ir-riferenza għandhom jiġu stabbiliti mill-Istati Membri.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet tal-liġi nazzjonali li huma jadottaw fil-qasam li jaqa' taħt din id-Direttiva.
L-Artikolu 3
Din id-Direttiva hija indirizzata lill-Istati Membri.
Magħmula fil-Lussemburgu, fis-27 ta' Ġunju 1997.

Labels: 7
9
20